વડોદરાના પરિવારે કરી સામૂહિક આત્મહત્યા, કારમાંથી મળ્યા 3 મૃતદેહ
પંચમહાલઃ પાવાગઢ-શિવરાજપુર રોડ પર ભાટ ગામ પાસે કારમાં ઝેરી દવા પીને વડોદરાના પરિવારે આત્મહત્યા કરી લેતા ચકચાર મચી જવા પામી છે. મૃતકોમાં પતિ-પત્ની અને પુત્રનો સમાવેશ થાય છે. ઘટનાની જાણ થતાં પાવાગઢ પોલીસ ઘટના સ્થળે દોડી ગઇ હતી. અને મૃતદેહોને હાલોલ રેફરલ હોસ્પિટલમાં ખસેડીને પોસ્ટમોર્ટમની કાર્યવાહી હાથ ધરી હતી.
પ્રાપ્ત માહિતી પ્રમાણે વડોદરા શહેરનાં મકરપુરા વિસ્તારમાં આવેલી 16, ચિત્રકુટ સોસાયટીમાં વિક્રમકુમાર અરવિંદકાંત ત્રિવેદી(ઉ.વ.55) પત્ની હિનાબેન અને પુત્ર હર્નિલ(ઉ.વ.23) સાથે રહેતા હતા. ગત રાત્રે પતિ-પત્ની અને પુત્ર ત્રણેય વડોદરાથી નીકળ્યા હતા અને પાવાગઢ-શિવરાજપુર રોડ પર આવેલા ભાટ ગામ ખાતે પહોંચ્યા હતા. ત્યાં પહોંચીને કારમાં જ ઝેરી દવા પીને આત્મહત્યા કરી દીધી હતી. કારમાં મૃતદેહોને જોઇને એક વ્યક્તિએ પોલીસને જાણ કરી હતી. જેથી પાવાગઢ પોલીસ ઘટના સ્થળે દોડી ગઇ હતી અને પોલીસે ત્રણેય મૃતદેહોને પોસ્ટમોર્ટમ અર્થે હાલોલ રેફરલ હોસ્પિટલમાં ખસેડ્યા હતા. પોલીસે આ મામલે વધુ તપાસ હાથ ધરી છે.
મૃતક વિક્રમકુમાર ત્રિવેદી વડોદરામાં કલરકાનો વ્યવસાય કરતા હોવાની વિગતો મળી છે. જોકે કયા કારણોસર તેઓએ પરિવાર સાથે આત્મહત્યા કરી તે અંગે પોલીસ તપાસ કરી રહી છે. પોલીસે કારમાંથી પોઇઝન અને પાણીની બોટલ અને ગ્લાસ સહિતની વસ્તુઓ કબજે કરી હતી.
મૃતક વિક્રમભાઇ ત્રિવેદી પરિવારમાં વાસણ ધોવાનું કામ કરતા શાંતાબેન પરમારે જણાવ્યુ હતુ કે, હું મંગળવારે સવારે વિક્રમભાઇના ઘરે કામ કરવા આવી હતી. ત્યારપછી તેમનુ ઘર બંધ છે. પરિવાર ઘણો સારો હતો. તેમના ઘરમાં મે ક્યારેય ઝઘડા થતા જોયા નથી. મૃતક વિક્રમકુમારનો એક ભાઇ ઓસ્ટ્રેલિયામાં રહે છે. જ્યારે એકભાઇ હૈદરાબાદમાં રહે છે. પોલીસે મૃતકોના પરિવારજનોને જાણ કરી દીધી છે.